Der hersker ingen tvivl om, at der flere steder i Nordjylland er isglatte veje. Flere førstehåndsvidner til ulykkerne på motorvej E45 mellem afkørsel 37 og 38 nær Hobro, mener dog ikke, at sneen var den priære årsag til ulykkerne. - Det var ikke så meget, fordi der var glat. Det var tågen, der overraskede, siger Nicolaj Langballe fra Horsens, som er steget ud af bilen for at tale med TV2 Nords reporter på stedet. Nicolaj Langballe har holdt i kø i flere timer efter ulykken, da motorvejen er spærret i begge retninger. Ventetiden tager han imidlertid ikke så tungt. - Jeg er egentlig bare lykkelig over, at jeg er uskadt. Man er taknemmelig for, at man ikke selv er kommet til skade. Bliv klogere på hvad der skete herunder: Annette Eskildsen og Kent Poulsen var også at finde i orkanens øje. - Vi var svineheldige. Da vi får bremset op, kan vi ikke se noget. Men da tågen letter, kan vi så se lastbilerne foran os, siger Kent Poulsen, inden Annette Eskildsen følger op: - Vi har været utroligt heldige, når vi nu kan se, hvad der er sket. Politiet er fortsat i gang med at afklare, hvorfor ulykkerne skete. Læs mere om det herunder.

Referat:
Flere bilister priser sig lykkelige over, at de er i live.